Source: https://www.kapcsolattartas.hu/single-post/2014/07/09/Megb%C3%BCntetheti-a-NAV-aki-visszak%C3%A9ri-a-98-sz%C3%A1zal%C3%A9kos-k%C3%BCl%C3%B6nad%C3%B3t-Komment%C3%A1r-dr-Reg%C3%A1sz-M%C3%A1ria
Timestamp: 2020-03-29 00:30:52
Document Index: 6513234

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Megbüntetheti a NAV, aki visszakéri a 98 százalékos különadót (Kommentár: dr. Regász Mária)
A NAV szándékosan félreértelmezi a 98 százalékos különadóról szóló alkotmánybírósági döntést, és meg is bünteti azokat, akik vissza akarják szerezni a pénzt – erre utal egy belső adóhatósági körlevél.
Körlevél: http://index.hu/assets/documents/belfold/nav_korlevel.pdf
Miután a strasbourgi bíróság elkaszálta a túlzóan magas végkielégítések 98 százalékos különadójáról szóló törvényt, ugyanígy tett a magyar Alkotmánybíróság is. A testület kimondta, hogy a különadó sérti az emberi jogokat és nemzetközi szerződésbe is ütközik. Az AB-döntés rendelkező része jogilag nem egyértelműen lett megfogalmazva, de a döntés egészéből az következik, hogy a különadó indokolatlanul magas volt, ezért azt jogtalanul szedték be.
A NAV elnöke, Vida Ildikó által jegyzett belső körlevél (pdf ) szerint viszont a NAV-tól nem lehet visszaigényelni a pénzt, sőt, aki önellenőrzés keretében ezt kéri, azt ellenőrizni kell és meg is kell büntetni.
A különadó annyira fontos volt a Fidesznek, hogy az AB-val is hatalmas vitákat vállalt és még az Alaptörvényt is módosították miatta. Az adót a 2010-es kormányváltás után vezette be a Fidesz-KDNP, hogy a szerintük indokolatlanul magas köztisztviselői végkielégítéseket visszaszerezhesse az állam. A különadó a közszférában dolgozó vezetők végkielégítésének kétmillió forint feletti részét, a beosztottak végkielégítésének 3,5 millió forint feletti részét sújtotta 98 százalékos adóval.
A törvénnyel szemben nagyon súlyos alkotmányjogi problémaként merült fel, hogy visszamenőleg adóztatta volna meg az embereket: utólag mondta volna meg, hogy évekkel korábban hány forint adót kellett volna fizetni. Amikor az AB visszadobta a jogszabályt, a Fidesz nem a különadóról szóló törvényt, hanem az Alaptörvényt módosította, hogy az AB-nek ne legyen joga ezt a kérdést vizsgálni. 2010-ben végül a háromfordulós vita után a kormány legyűrte az AB-t, de a strasbourgi bíróság tavalyi döntése után az AB végül azt mondta: a különadó nemzetközi szerződésbe ütközik, ezért nem megfelelő.
Kérlek, kérd egy másik nyomtatványon, hogy az alapján megbüntethesselek!
A titkos belső körlevél szerint (amit a Nemzetgazdasági Minisztériummal is egyeztetett a NAV) az sem jár jobban, aki nem önellenőrzéssel, hanem más nyomtatvánnyal, vagy egy egyszerű levéllel próbálkozik: őket arra kell felhívni, hogy nyújtsanak be önellenőrzést – amit a körlevél alapján viszont el kell utasítani, az adózót ellenőrizni és büntetni kell. Vida körlevele szerint arra figyelmeztetni kell az adózót ezekben a levelekben, hogy az önellenőrzés a „benyújtását követően vizsgálat alá vonható.” Kértük a NAV-tól, hogy küldje el ezt a tájékoztató levelet is, de ezt nem tették meg.
A NAV szerint csak a bíróságokra vonatkozik az Alkotmánybíróság döntése, de rá nem – mondta Karsai Dániel ügyvéd kedd reggel az ATV Start című műsorában. A körlevélből és korábbi iratokból (lásd a keretes írást) úgy látszik, hogy a NAV azzal érvel: az AB csak a bíróságokra vonatkozóan mondta ki, hogy a 98 százalékos különadó túlzó, mindez a NAV-ra nem vonatkozik.
Az AB a döntésében azt mondta, hogy a különadóról szóló szabályt „bíróság előtt folyamatban lévő” ügyben nem lehet alkalmazni. Azt viszont már korábban kimondta az AB, hogy ilyen esetben a bíróságokra vonatkozóan kimondottak vonatkoznak az államigazgatás más szerveire is.
A NAV-os érvelés már csak azért is nonszensz, mert minden NAV-döntést meg lehet támadni a bíróságok előtt, ha pedig a bíróságokra vonatkozik az AB döntése, akkor nincs értelme, hogy a NAV ezzel ellentétes döntéseket hozzon, hiszen később úgyis megváltoztatják őket.
Nem önellenőrzés, hanemadó-visszatérítés
A Népszavának nyilatkozó adóhivatali dolgozó korábban azt mondta a körlevélről, hogy érdemes várni: a levél csak idén december végéig érvényes (ez látható is a jobb felső sarokban), addigra pedig „csak kialakul valami normális rendszer.”
Karsai szerint ez nem biztos, hogy a legjobb módszer: szerinte nem önellenőrzéssel, hanem adó-visszatérítésiránti kérelemmel kell visszakérni a pénzt. Az adózás rendjéről szóló törvény külön szabályt tartalmaz arra, hogy hogyan kell egy esetleges AB-döntés után a korábban már befizetett adót visszakérni, szerinte ezt az eljárást kell most is elindítani. Erre viszont az AB-döntés meghozatalától kezdve csak 180 napjuk van az adózóknak, ami augusztus végén lejár.
A NAV mindenekfelett!
„Az Alkotmánybíróság a törvényhely alkalmazását a Bíróságok előtt folyamatban lévő ügyekben tiltotta meg, nem mondta ki alkotmányellenességét. (....) Az adóhatóság rendelkezésére álló adatok szerint X.Y.-nak semmilyen bíróság előtt nincs folyamatban ezzel az üggyel kapcsolatos eljárása, az adózó nem tett ilyen nyilatkozatot” – válaszolta korábban a NAV egy Karsai által képviselt 98 százalékos adózónak.
Ez a válasz egy korábbi, még a körlevél megszületése előtti ügyben érkezett a NAV-tól egy olyan emberhez, aki megpróbálta visszaszerezni a 98 százalékos különadóval sújtott végkielégítését. a levélben a NAV azzal érvel, hogy a bíróságokra igen, de rá nem vonatkozik az Alkotmánybíróság döntése.
Megjelent az indexen egy cikk, miszerint: "Megbüntetheti a NAV, aki visszakéri a 98 százalékos különadót".
Így is lehet ugyan értelmezni, de ilyet a körlevél nem ír.
A cikk szerint a NAV által készített belső körlevélből következtettek erre, a körlevél lényege inkább az, hogy a különadót visszaigénylő személyek mindenképpen számolhatnak egy vizsgálattal, majd ha ott feltárnak valamilyen hiányosságot, akkor büntetheti meg a NAV őket.
A levél érdekesen van megfogalmazva, a lényeg az, hogy minden olyan személlyel szemben, aki önellenőrzés keretében igényli vissza a 98 százalékos adót, elrendelik a bevallásaik utólagos ellenőrzését.
Aki viszont csak "kéri a pénzét" és nem készít önellenőrzést, azt felhívják az önellenőrzés készítésére majd miután ezt megtette, akkor rendelik el a vizsgálatot a bevallásaik utólagos ellenőrzése tekintetében.
Ez nyilvánvalóan indokolatlan külön terhet ró nem csak a kérelmezőre, de a NAV-ra is, hiszen a körlevél szerint minden egyes ilyen esetben kötelezően megindítják a vizsgálatot, ez viszont már tekinthető diszkriminativnak, hiszen ilyen vizsgálat ezek szerint kizárólag a különadót igénylő személyeket sújtja, míg más személyeknek, akik a NAV-tól adót igényelnek vissza, nem feltétlenül kell számolniuk egy ilyen vizsgálattal.
Eredeti Cikk: http://index.hu/belfold/2014/07/09/98_szazalekos_ado/